Il-politika nadifa ma tiġx mix-xejn. Jeħtieġ li naħdmu għaliha kuljum. Lejl u nhar.Vot alternattiv hu vot favur l-indafa u kontra t-tniġġis ta' kull xorta. Tniġġis tal-ħajja pubblika minn nuqqas ta' tmexxija tajba u korruzzjoni. Hu ukoll vot kontra t-tniġġis ambjentali li daqqa jeqred il-ħajja, u drabi oħra jtappan u jnaqqas il-kwalità tal-ħajja tagħna lkoll.Vot alternattiv hu vot favur l-indafa fil-ħajja pubblika kif ukoll vot favur il-ħarsien tal-ambjent. Din il-kampanja elettorali qed isseħħ fi tmiem leġiżlatura ta' erba' snin li wriet kemm l-istituzzjonijiet tal-pajjiż huma dgħajfa. Huma dgħajfa tant li ma jistgħux jintervjenu kontra l-abbuż li jikber, flistess ħin li jkompli jherri dak li baqa' mill-istituzzjonijiet. L-istituzzjonijiet ħafna drabi jaħdmu fuq l-affarijiet sempliċi u ordinarji ta' kuljum imma mbagħad huma dgħajfa fil-konfront ta' abbuż li jew isir mill-istat inkella minn dawk li l-istat irid jipproteġi. Fid-dawl ta' dan, l-indafa hi l-aġenda tagħna. Hi aġenda li tibni mill-ġdid jew issaħħaħ l-istituzzjonijiet u tagħti lura d-dinjità lill-pajjiż billi tistabilixxi mill-ġdid l-indafa fil-ħajja pubblika bħala valur imfittex u mixtieq. Hi aġenda li tfittex li tirrestawra s-serjetà fil-ħajja pubblika u l-indafa madwarna fit-toroq, fl-arja, fl-art u fil-baħar. Idejn indaf fuq it-tmun tal-pajjiż. Nifs b'arja friska u nadifa. Ilma li nixorbu li jkun ċar u nadif. Ikel li ma jkunx ikkontaminat. Il-Manifest sħiħ tista' taqrah